《木兰辞》
元代·胡奎

纂纂墙下枣，人生不如在家好。木兰夜织流黄机，窗间络纬啼复啼。

平明军帖疾如羽，阿爷无男止生女。木兰下机换戎装，灯前不洒泪千行。

髻捐金雀钗，耳脱明珠珰。左持白羽箭，右挽青丝缰。

一朝姓字上军籍，军中不知是女郎。祁连山前秋草白，马上单于吹筚篥。

霜花如钱风格格，万里黄云度沙碛。木兰在边十二年，论功还谒九重天。

九重敕赐尚书诰，木兰感恩不敢言。乞身朝出金门去，还家犹记庭前树。

入门先解战时衣，明朝复上流黄机。木兰忠孝有如此，世上男儿安得知。

雄雉声角角，雌雉嘴啄啄。两雉上天飞，谁能辨我是雄雌。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。